Friedrich Reinhold Kreutzwaldi tänav (Tallinn)

Friedrich Reinhold Kreutzwaldi tänav (1903–1923 Romanovi) on tänav Tallinnas Kesklinna linnaosas Raua, Torupilli ja Keldrimäe asumis. 

Tänav algab Narva maanteelt, ristub Raua tänava, Tina tänava, F. R. Faehlmanni tänava, Gonsiori tänava, Kunderi tänava, Tartu maanteega ja lõpeb Lastekodu tänaval. Selle tänava pikkus on ligikaudu 800 meetrit.

Ajalugu

1903. aastal rajatud tänava nimi oli algul Romanovi tänav, 1923. aastal muudeti see Friedrich Reinhold Kreutzwaldi tänavaks.

Aastatel 1946–1966 asus aadressil Kreutzwaldi 23 pooleli ehitatud Pauluse kiriku taga Tallinna sünagoog. Sünagoog asus 2. korrusel, hoone lammutati seoses Kungla hotelli ehitamisega.

Kreutzwaldi 23 ja Gonsiori tänava nurgal asus 1931 Edgar Johan Kuusiku projekti järgi alustatud Tallinna Pauluse koguduse Tallinna Pauluse kiriku alusmüür, mille kohale ehitati 1970. aastaks Eesti NSV Ekskursiooni- ja Turisminõukogu alluvuses hotelli Kungla kõrghoone (hilisem Reval Parki hotell). 2013. aastal Reval Park Hotel & Casino hoone lammutati ning sinna hakati ehitama arhitekt Meelis Pressi projekteeritud 13-korruselist hotelli- ja meelelahutuskompleksi. 2016. aastal alustas tegevust Hilton Tallinn Park; hotell avati 1. juunil 2016

Hoonestus
Uusehitis Fr. R. Kreutzwaldi 3
Korterelamu Fr. R. Kreutzwaldi 4a, valmis 1967. Arhitekt Udo Ivask
Elamu Fr. R. Kreutzwaldi 5, hoone projekteeris ehitusinsener Ernst Boustedt. Kultuurimälestis nr 8686
Elamu Fr. R. Kreutzwaldi 6 / Raua 39, 1912–1913, arhitekt Karl Burman. Kultuurimälestis nr 3121
Elamu Fr. R. Kreutzwaldi 7 / Raua 16
Elamu Fr. R. Kreutzwaldi 8 // Raua 14 (algselt Raua 40), algne Voldemar Kilkmehe neljakorruseline korterelamu äripindadega esimesel korrusel, valmis 1937. aastal, arhitekt Elmar Lohk.
Uusehitis Fr. R. Kreutzwaldi 9
Hoone Fr. R. Kreutzwaldi 10/12, algselt üürimaja, 1920. aastatest Teedeministeeriumi Posti-Telegraafi Peavalitsuse hoone, siis Eesti NSV Sideministeeriumi kasutuses, arhitekt Karl Burman vanem. 1954. aastal ehitati Fr. R. Kreutzwaldi 10 hoonesse Eesti NSV Sideministeeriumi telefonikeskjaam
Elamu Fr. R. Kreutzwaldi 11 ja Tina 23. Algselt Korteriomanikkude Ühingu Unitas maja, mille asutajad olid Johan Unt, Johan Pullerits, Erich Bartels, Rudolf Viinberg, Boris Kuznetsov ja insener Jegorov. Hoone projekteeris akadeemik Aleksander Poleštšuk, hoone valmis 1924. aastal. Kultuurimälestis nr 1074
Elamu Fr. R. Kreutzwaldi 13. Algselt AS Papyron maja (juhatuse esimees Voldemar Lender; asjaajaja direktor Lazar Bruck), ehitatud 1924 (arhitekt Adolf Edenberg), mille kahte alumist korrust kuni 1928. aastani kasutati paberossi kestade ja karpide valmistamiseks, siis ehitati ümber korteriteks. Alumisel korrusel üüriti tube välja ühekaupa, teisel kuni neljandal korrusel olid kuuetoalised luksuskorterid ning mansardkorrusel neljatoalised korterid. Üks esimesi maju, kus oli keskküte ja soe vesi. Majas on elanud Konstantin Wachmann, Alexander McKibbin, Peeter Bogdanov, Elise Kevend, Feliks Tanner
F. R. Kreutzwaldi 14, Eesti Rahvusringhäälingu hoone (algne Eesti NSV Riikliku Televisiooni- ja Raadiokomitee nn vana Raadiomaja). Eesti Raadio tegevus nn vanas raadiomajas, mis valmis 1941. aasta suvel, algas, kui pärast Teist maailmasõda koliti purustatud Estonia keldrist raadiomajja ja 6. juulil 1945 jätkati tööd selle hoone keldriruumides. Lõplikult valmis raadiomaja 1950. aastal (11 stuudiot).
Elamu Fr. R. Kreutzwaldi 15. Kultuurimälestis nr 8135
Elamu Fr. R. Kreutzwaldi 17 ja F. R. Faehlmanni 2, hoone ehitati väikekorterite ehitusühingu "Tare" tellimusel. Arhitekt Herbert Johanson. Kultuurimälestis nr 8133

F. R. Kreutzwaldi 16, Eesti Raadio Raadiomaja
Elamu Fr. R. Kreutzwaldi 19 / Gonsiori 23a. Kultuurimälestis nr 8136, arhitekt Herbert Johanson.
Elamu Fr. R. Kreutzwaldi 20 / Kunderi 14. Algne hoone valmis 1937, arhitekt Eugen Habermann. Maja hävis sõjas, 1950. aastatel ehitati selle asemele sarnane viiekorruseline hoone.
Kreutzwaldi 23 ja Gonsiori tänava nurgal asub 2016. aastal tegevust alustanud Hilton Tallinn Parki hotell
Fr. R. Kreutzwaldi 25 / Kunderi tänava nurgahoone, 1935. aastal Elfriede Lenderi Eragümnaasiumile ehitatud koolihoone, milles 1944. aastast asub Tallinna Kesklinna Vene Gümnaasium. Kultuurimälestis nr 8472 Kinnistul asus enne koolihoone ehitamist Kunderi tänava ääres V Lastepäevakodu.

Elamu Fr. R. Kreutzwaldi 29, ehitatud 1911. aastal Anton Uessoni projekti järgi Jakob Richmanni üürimajaks.

Galerii

Viited

Välislingid

Kesklinna linnaosa tänavad
Friedrich Reinhold Kreutzwald